宣妙墳院古柏
作者：衛宗武
朝代：宋

paragraphs: 古來喬木産墓宅，新甫之儔匪凡質。
風梳雨沐三百年，聳壑昂霄過千尺。
孤標屹立獨擎天，繁柯偏重常傾日。
蒼皮剝落節理堅，挺挺長虬初蛻骨。
我來屢見此崛奇，摩挲老眼增雙碧。
吁嗟松檟幾遷易，拱者芟夷新者茁。
青青惟此貫四時，物換人非飽更歷。
栽培意有天地根，不然守護資神物。
須知碩果不徒存，天佑吾宗當默識。
公侯復始此其符，衮衮人英須輩出。
偉才未許萬牛挽，香葉擬留孤鳳集。
千秋要與此山存，世世宗盟共封植。